b'\n_START_ARTICLE_\nCan Viader (Ventall\xc3\xb3)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici a\xc3\xafllat de planta rectangular, format per tres cossos adossats, amb un pati al costat de llevant. L\'habitatge principal presenta la coberta de dues vessants de teula i est\xc3\xa0 distribu\xc3\xaft en planta baixa i dos pisos. La fa\xc3\xa7ana principal presenta un gran portal rectangular bastit amb carreus de pedra i la llinda plana gravada amb la inscripci\xc3\xb3 "JACOBUS VIADER ME FECIT DIE 6 APRILIS 1661" i una creu. Als costats, dues obertures de recent construcci\xc3\xb3. Als pisos, les finestres s\xc3\xb3n rectangulars, emmarcades amb carreus de pedra, les llindes planes i els ampits motllurats. La de l\'extrem de ponent del primer pis t\xc3\xa9 l\'any 1628 gravat a la llinda i uns petits pinacles decoratius als extrems de l\'ampit. Les obertures de la fa\xc3\xa7ana de ponent s\xc3\xb3n rectangulars a la planta baixa i el primer pis i amb la llinda sostinguda amb perm\xc3\xb2dols les de la segona planta. De la fa\xc3\xa7ana nord, destaca una finestra emmarcada amb pedra i amb guardapols motllurat, situada a l\'extrem de ponent. A la fa\xc3\xa7ana de llevant hi ha dos balcons exempts emmarcats en pedra i, adossat a l\'extrem nord del parament, un cos format per un gran porxo de dos grans arcs de mig punt a la planta baixa i una terrassa amb barana d\'obra al pis. \xc3\x89s de factura posterior a la resta de l\'edifici._NEWLINE_La construcci\xc3\xb3 est\xc3\xa0 arrebossada, amb carreus de pedra a les cantonades.\n_START_SECTION_\nHist\xc3\xb2ria\n_START_PARAGRAPH_\nHi ha un document de l\'any 1666 pel qual el bisbe de Girona concedeix llic\xc3\xa8ncia a la fam\xc3\xadlia Viader, per dir missa a l\'interior de la capella que s\'havia de construir a la casa._NEWLINE_El mateix propietari tenia una altra casa a tocar can Viader, en la que hi havia hagut un dels dos trulls d\'oli existents a la poblaci\xc3\xb3._NEWLINE_A l\'interior de l\'esgl\xc3\xa9sia de Sant Sadurn\xc3\xad de Montir\xc3\xb3 es conserva l\'escut de la fam\xc3\xadlia Viader gravat a la pedra._NEWLINE_El porxo-terrassa adossat a l\'extrem nord del parament fou afegit, probablement, al segle XIX.'